Iran / Iranian Secular Democracy Movement ja Iranian Secular Democratic Party

Iran / Iranian Secular Democracy Movement and Iranian Secular Democratic Party

**Kysymykset**

1. Mikä on Iranian Secular Democracy Movement?  
  
2. Keitä sen hallitukseen kuuluu?  
  
3. Mikä yhteys Iranian Secular Democracy Movementilla ja Iranian Secular Democratic Partylla on?  
  
4. Minkälaista toimintaa Iranian Secular Democracy Movement -liike harjoittaa Iranissa, Suomessa ja maailmalla?  
  
5. Mikä on liikkeeseen liittyvä Mehestan?  
  
6. Onko liikkeellä naisten osasto? Millaista toimintaa sillä on?  
  
7. Onko liikkeen jäseniin tai heidän perheenjäseniinsä kohdistunut oikeudenloukkauksia, pidätyksiä tai muuta viranomaismielenkiintoa Iranissa?

***Questions***

1. What is the Iranian Secular Democracy Movement?

2. Who are the members of its board?

3. What is the connection between Iranian Secular Democracy Movement and Iranian Secular Democratic Party?

4. What kind of activities does the Iranian Secular Democracy Movement engage in in Iran, Finland and abroad?

5. What is the ‘Mehestan’ associated with the movement?

6. Does the movement have a women’s section? What kind of activities does it engage in?

7. Have the members of the movement or their family members been subjected to rights violations, arrests, or other official interest in Iran?

## 1. Mikä on Iranian Secular Democracy Movement?

Iranian Secular Democracy Movement (ISDM), persiaksi *Jonbesh-e Sekular Demokrasi-ye Iran* (جنبش سکولار دموکراسی ایران) on pääasiassa Iranin ulkopuolella asuvista iranilaisista koostuva poliittinen liike, joka on ilmoittanut tavoitteekseen Iranin islamilaisen tasavallan korvaamisen sekulaarilla, demokraattisella hallinnolla. Liikkeen piirissä toimii poliittinen “puolue” Iranian Secular Democratic Party (ISDP) persiaksi *Hezb-e Sekular Demokrat-e Iranian* (حزب سکولار دموکرات ایرانیان) sekä Mehestaniksi (per. مهستان) kutsuttu “poliittinen foorumi”.[[1]](#footnote-1) Liike ja siihen kytkeytyvät tahot ylläpitävät useita Internet-sivuja ja ovat erittäin aktiivisia sosiaalisessa mediassa. Vuosina 2013-2018 ISDM järjesti kuusi iranilaisten sekulaaridemokraattien ”kongressia” (eng. Congress of Iranian Secular Democrats; per. کنگره سکولار دموکرات های ایران). Ensimmäinen kongressi pidettiin Washingtonissa, Yhdysvalloissa, seuraavat viisi eri kaupungeissa Saksassa.[[2]](#footnote-2) Yhteenvetona voidaan todeta, että liike pyrkii levittämään sekulaaridemokraattista ideologiaa iranilaisten keskuudessa ja valmistautuu Iranin nykyhallinnon kaatumiseen. Ranskan pakolaisviranomainen OFPRA (L’Office français de protection des réfugiés et apatrides) toteaa 27.9.2019 päivätyssä ranskankielisessä maatietoraportissaan ISDM:n olevan yksi useista maanpaossa elävien iranilaisten muodostamista ja Iranin nykyhallintoa vastustavista organisaatioista[[3]](#footnote-3).

ISDM:n sivuilla kerrotaan, että liikkeen juuret juontavat 1.4.2013 pidettyyn viiden hengen internetkokoukseen, jonka osanottajat halusivat löytää tavan mobilisoida iranilaisia sekulaaridemokratian kannattajia. Tuon ensimmäisen tapaamisen jälkeen pidetyissä tapaamisissa päätettiin kutsua koolle kongressi keskustelemaan sekulaaridemokratian nostamisesta Iranin nykyhallinnon syrjäyttämiseen tähtäävän oppositiotoiminnan tärkeimmäksi keskusteluksi sekä ”kaikki puolueet” kattavan vaihtoehtoisen poliittisen instituution muodostamisesta. Samalla päätettiin laatia teksti, josta kävisivät ilmi ”sekulaaridemokraattisen iranilaisen” ominaisuudet ja joka ilmaisisi kongressin tarkoituksen. Tämä teksti, nimeltään ”Uuden ajan sopimus” (per. پيمان نامهء عصر نو) hyväksyttiin alustavasti kongressia varten perustetun järjestelyryhmän kokouksessa 19.5.2013. Kongressin avauspäivään 4.8.2013 mennessä asiakirjan oli allekirjoittanut 220 henkilöä, joiden katsotaan yhdessä muodostavat kongressin ja ISDM-liikkeen perustajakokouksen.[[4]](#footnote-4) Asiakirjan allekirjoittajien ilmoitetaan elävän pääasiassa eri länsimaissa - eniten allekirjoittajia on Yhdysvalloista (66 henkilöä) ja Saksasta (42 henkilöä)[[5]](#footnote-5).

Merkittävä osa liikkeen toiminnasta vaikuttaisi viime vuosina keskittyneen vuonna 2017 perustetun poliittisen foorumin Mehestanin ympärille. Mehestan kokoontuu ISDM:n verkkosivujen mukaan joka sunnuntai klo 9:00 Kalifornian aikaa Zoomissa, ja kokous on suoraan seurattavissa ”useilla televisiokanavilla ja kaikilla sosiaalisen median sivuilla”.[[6]](#footnote-6) Myös toistaiseksi viimeiseksi jäänyt kongressi vuonna 2018 keskittyi Mehestanin kuluneen vuoden aikana tekemän työn käsittelyyn ja sen seuraavan vuoden ohjelman määrittelemiseen. Mehestan toimi myös virallisesti kongressin isäntänä.[[7]](#footnote-7)

Liikkeen keskeisin ja näkyvin hahmo, joka on ollut mukana liikkeen kehityksessä ensimmäisestä vuonna 2013 pidetystä suunnittelukokouksesta lähtien ja joka nousee toistuvasti esiin ISDM:n ja siihen kytkeytyvien organisaatioiden yhteydessä, esiintyen esimerkiksi medialähteille liikkeen virallisena edustajana, vaikuttaisi olevan Yhdysvalloissa asuva iranilainen kirjailija, ohjaaja, historioitsija ja kriitikko Esmail Nooriala (per. اسماعیل نوری‌علا)[[8]](#footnote-8).

Kyselyvastauksen laatimisen puitteissa suoritetuista hauista ei käynyt ilmi, onko liikettä tai siihen kytkeytyviä toimielimiä kuten Mehestan ja ISDP rekisteröity virallisesti missään maassa.

## 2. Keitä sen hallitukseen kuuluu?

ISDM:n ja ISDP:n persiankielisillä sivuilla julkaistun materiaalin perusteella liikkeellä ei vaikuttaisi olevan varsinaista hallitusta. Liikkeen sivuilta käy ilmi, että liikkeen perustajajäseniksi lasketaan kaikki Uuden ajan sopimuksen alkuperäiset allekirjoittajat, jotka osallistuivat ensimmäiseen, Washingtonissa järjestettyyn sekulaaridemokraattien kongressiin. Tämän lisäksi liikkeellä on niin sanottu järjestelykomitea, jonka tehtäväksi on määritelty ISDM:n vuotuisten kongressien järjestäminen. ISDM:n sivujen mukaan järjestelykomitealla on kaksi pysyvää jäsentä: Esmail Nooriala ja Hassan Etemadi, minkä lisäksi järjestelykomiteaan pyydetään vuosittain väliaikaisia jäseniä. Kuudennen ja toistaiseksi viimeisen kongressin järjestelykomitean väliaikaisiksi jäseniksi ilmoitettiin Manouchehr Yazdian, Shahnaz Shah Bakhti, Muhammad Farisi ja Milad Aghaei.[[9]](#footnote-9) Komitean osoitteeksi ilmoitetaan postilokero Coloradossa, Yhdysvalloissa[[10]](#footnote-10). Edelleen liikkeen piirissä mainitaan toimineen niin sanottu ”neuvoa antava komitea”, joka myöhemmin muodostaisi pohjan vuonna 2016 perustetulle ISDP:lle[[11]](#footnote-11).

Toisaalta ISDM:n sivuilla ilmoitetaan, että Kölnissä, Saksassa vuonna 2017 pidetyssä Iranilaisten sekulaaridemokraattien kongressissa perustettu ”pysyvä parlamentaarinen ryhmä” (eng. permanent parliamentary group) Mehestan[[12]](#footnote-12), vastaa tehtäviltään sekä hallitusta että parlamenttia[[13]](#footnote-13). ISDM:n sivuilta löytyy lista Mehestanin ”ulkomailla” eli Iranin ulkopuolella elävistä jäsenistä (69 valokuvalla ja 20 ilman valokuvaa)[[14]](#footnote-14), mutta sivuilta ei käy ilmi, onko listaus tyhjentävä tai ajantasainen. ISDM:n sivuilla ilmoitetaan, että Mehestanin jäsenet voivat pyytää Mehestanin hallintoa olemaan julkaisematta henkilötietojaan. Tällaisilla jäsenillä on sivuston mukaan oikeus äänestää Mehestanin vaaleissa, mutta ei oikeutta asettua ehdolle.[[15]](#footnote-15)

Mehestanilla on ISDM:ää kehittyneempi organisaatiorakenne, jota käsitellään ISDM:n sivuilla yksityiskohtaisesti useammassa kohtaa. Toisaalta ISDM:n sivuilta löytyvät Mehestanin säännöt[[16]](#footnote-16) ja organisaatiokaavio[[17]](#footnote-17) vaikuttaisivat ainakin pintapuolisesti tarkasteltuna antavan jossain määrin ristiriitaisen kuvan Mehestanin sisäisestä hallintorakenteesta. Mehestanin säännöissä kerrotaan organisaatiolla olevan seitsemästä varsinaisesta jäsenestä ja kahdesta varajäsenestä koostuva ”hallitus” tai ”hallintoneuvosto” (per. شورای مدیریت), mukaan lukien Mehestanin ”tiedottaja”, Mehestanin ”johtoryhmä” sekä eri tehtäviä hoitavia toimikuntia, joka valitaan vuosittain Mehestanin yleiskokouksessa pidettävässä äänestyksessä[[18]](#footnote-18). Mehestanin organisaatiota kuvaavalla sivulla taas puhutaan hallituksen sijaan ”vaihtoehtoisesta neuvostosta” (per. شورای آلترناتيو), joka vaikuttaisi toimivan jonkinlaisena hallituksena[[19]](#footnote-19). On mahdollista, että molemmat termit viittaavat samaan toimielimeen, mutta tätä ei pystytty kyselyvastauksen laatimisen puitteissa varmentamaan. Listaa Mehestanin vaihtoehtoisen neuvoston tai hallituksen tämänhetkisistä jäsenistä ei kyselyvastauksen laatimisen puitteissa löytynyt.

Mehestanin historiaa ja roolia liikkeen toiminnassa käsitellään tarkemmin tämän kyselyvastauksen kohdassa 5.

## 3. Mikä yhteys Iranian Secular Democracy Movementilla ja Iranian Secular Democratic Partylla on?

Frankfurtissa, Saksassa kesäkuussa 2015 pidetyn sekulaaridemokraattien kongressin jälkeen ISDM:n johtohenkilöt päättivät perustaa ”poliittisen puolueen”, mikä johti ISDP:n perustamiseen syyskuussa 2016 Hampurissa. Puolue hyväksyi tässä tilaisuudessa peruskirjan ja julkaisi talousraportin ja alustavan suunnitelman seuraavalle vuodelle. Esmail Noorialan kerrotaan ISDP:n sivuilla sekä tehneen alkuperäisen ehdotuksen puolueen perustamisesta, että koordinoineen puolueen valmistelutyötä.[[20]](#footnote-20)

Muodollinen yhteys ISDM:n ja ISDP:n välillä jäi kyselyvastausta varten konsultoitujen lähteiden perusteella jokseenkin epäselväksi. Esimerkiksi puolueen 26.9.2020 päivätyt säännöt eivät viittaa suoraan ISDM:ään tai muihin liikkeeseen kytkeytyviin tahoihin[[21]](#footnote-21). Toisaalta ISDP:n sivuilla kerrotaan, että ISDP osallistui aktiivisesti ISDM:n Mehestanin perustamiseen vuonna 2018. Puolueen jäsenet liittyivät Mehestaniin ja puolueen teknisiä ja muita palveluita tarjottiin Mehestanin käyttöön.[[22]](#footnote-22) Puolueen sivuilla listataan myös ISDM, Mehestan, ja Iranilaisten sekulaaridemokraattien kongressi ISDP:n ”kumppaneina”[[23]](#footnote-23).

Vaikka liikkeen ja puolueen välinen muodollinen suhde ja mahdollinen työnjako jäi epäselväksi, vaikuttaa kuitenkin ilmeiseltä, että sekä liikkeen että puolueen keskeisissä toimijoissa ja tavoitteissa on merkittävää päällekkäisyyttä. ISDP:n sivuilla julkaistun uutisen mukaan ISDM:n perustamisen yhteydessä perustettiin kongressin järjestämisestä vastanneen järjestelykomitean lisäksi myös ”neuvoa-antava komitea”. Tämä komitea hajotettiin myöhemmin sen jäsenten riitaannuttua, mutta komitean vanhoista jäsenistä muodostettiin myöhemmin puolueen perustajien ydinjoukko.[[24]](#footnote-24) Tämän lisäksi ISDP ja muut ISDM:n piirissä toimivat tahot vaikuttaisivat jakavan käytännössä identtiset tavoitteet, jotka tähtäävät Iranin nykyhallinnon korvaamiseen sekulaaridemokraattisella järjestelmällä. ISDP:n sivuilla todetaan, että puolueen tavoitteena on muodostaa ja kouluttaa ulkomailla joukko poliittisia johtajia, jotka voivat tarjota vaihtoehdon Iranin nykyhallinnolle, palata Iraniin, kun islamilaista hallintoa ollaan syöksemässä vallasta, osallistua väliaikaisen hallinnon perustamiseen sekä uuden perustuslain laatimiseen ja ratifioimiseen ja lopulta osallistua vaaleihin parlamentin ja hallituksen muodostamiseksi[[25]](#footnote-25).

Puolue vaikuttaa toimivan aktiivisesti ja julkaisee runsaasti tietoa toiminnastaan ylläpitämillään nettisivuilla. Sivuilta löytyvät esimerkiksi puolueen 26.9.2020 päivätyt säännöt[[26]](#footnote-26) ja 29.9.2021 hyväksytty uusi puolueohjelma.[[27]](#footnote-27) ISDP:n kerrotaan pitäneen kuudennen vuosittaisen kongressinsa verkossa 29.9.2021. Puolue valitsi tuolloin uudeksi pääsihteerikseen Mahmoud Abtahin. Kongressin puheenjohtajana toimi Esmail Nooriala.[[28]](#footnote-28)

ISDP:n verkkosivut ilmoittavat puolueen olevan lisäksi ”kumppani” Iran Transition Council (per. شورای مدیریت گذار) ja Lion and Sun Organisation Iran (per. *سازمان شیر و خورشید ایران*) -nimisille tahoille. Kotisivujen[[29]](#footnote-29) lisäksi kyseisistä organisaatioista löytyy informaatiota avoimista lähteistä niukanlaisesti, lukuun ottamatta Deutsche Wellen persiankielisen palvelun 23.9.2019 julkaisemaa artikkelia, jossa kerrotaan ITC:n perustamisesta ja haastatellaan yhtä sen perustajista Hassan Shariatmadaria[[30]](#footnote-30).

## 4. Minkälaista toimintaa Iranian Secular Democracy Movement -liike harjoittaa Iranissa, Suomessa ja maailmalla?

Liikkeen ja siihen kytkeytyvien tahojen toiminta vaikuttaa olevan hyvin kansainvälistä ja tapahtuvan pääasiallisesti internetin välityksellä. Liikkeen piirissä toimivat henkilöt ovat ensisijaisesti Iranin ulkopuolella eläviä iranilaisen diasporan jäseniä ja liikkeen toiminta vaikuttaa painottuvan vahvasti länsimaihin. Vaikka liikkeen edustajat ovat ilmaisseet tukevansa oppositiotoimintaa Iranissa[[31]](#footnote-31), ei kyselyvastauksen laatimisen puitteissa konsultoiduista lähteistä noussut esiin esimerkkejä konkreettista tuesta Iranissa eläville oppositiotoimijoille tai muusta toiminnasta Iranin sisällä. Liike vaikuttaisi kuitenkin pyrkivän verkkosivujensa ja sosiaalisen median tiliensä välityksellä saavuttamaan Iranissa asuvia iranilaisia. Esimerkiksi 1.7.2019 ISDP:n tuolloinen pääsihteeri kannusti levittämään puolueen ideologiaa Iranissa opiskelijoiden ja valmistuneiden keskuudessa ilman puolueen läsnäoloa, koska tämä voisi johtaa sellaisten salaisten järjestöjen syntymiseen, jotka voisivat osallistua Iranin sisällä mielenosoituksiin ja Iranin islamilaisen hallinnon kaatamiseen[[32]](#footnote-32). Ulospäin kohdistuvien vaikutusyritysten ohella liikkeen piirissä toimivat ISDP ja Mehestan pyrkivät muodostamaan uskottavaa vaihtoehtoa Iranin nykyhallinnolle tekemällä yhteistyötä muiden tahojen kanssa, käymällä poliittisia keskusteluja ja kouluttamalla jäseniään.[[33]](#footnote-33)

Liike ja siihen kytkeytyvät organisaatiot ylläpitävän jokseenkin monimutkaista persiankielisten verkkosivujen ja sosiaalisen median tilien ekosysteemiä. ISDP ylläpitää esimerkiksi Ganjineh-nimistä audiovisuaalisten poliittisten materiaalien arkistoa (eng. Directory for Audio Visual Files on Iranian Politics)[[34]](#footnote-34). Sivusto sisältää kirjavan valikoiman ainakin persian- ja englanninkielistä materiaalia, jotka vaikuttaisivat käsittelevän laajasti poliittisia ja historiallisia aiheita. Sivustolla ilmoitetaan arkistoa rahoittaviksi tahoiksi kaksi Yhdysvalloissa rekisteröityä voittoa tavoittelematonta iranilaista organisaatiota nimeltään ”Art Fund” (per. آرت فاند) ja Sekulaaridemokratian tutkimuskeskus (per. مرکز مطالعات سکولار دموکراسی).[[35]](#footnote-35) Näistä organisaatioista ei kyselyvastauksen laatimisen puitteissa ollut mahdollista löytää merkittävää lisätietoa. Ainoat relevantit hakutulokset koostuivat maininnoista persiankielisissä blogeissa ja sosiaalisen median sisällöissä, joihin perehtyminen ei kyselyvastauksen laatimisen puitteissa ollut mahdollista. Lisäksi ISDP julkaisee neljä kertaa vuodessa ilmestyvää persiankielistä puoluelehteä nimeltä ”Giti-Madaari”, joka on luettavissa PDF-muodossa puolueen kotisivuilta. Puolue ilmoittaa lehdessä, että sillä on myös Iranissa näkyvä satelliittikanava, mutta ei kuitenkaan ilmoita kanavan nimeä[[36]](#footnote-36).

Joulukuusta 2020 lähtien ISDM on myös ylläpitänyt englanninkielistä Political Secularism for Iran -nimistä verkkosivustoa[[37]](#footnote-37), joka vaikuttaisi ensisijaisesti julkaisevan Irania käsitteleviä uutisia ja mielipidekirjoituksia eri lähteistä.

ISDM:n englanninkielisillä sivuilla julkaistussa artikkelissa väitetään ISDM:llä olevan ”miljoonia seuraajia” ja sen vuosittaisen konferenssin kuvaillaan toimivan yhteistyöfoorumina ”lukuisille” sekulaaridemokraattisille ryhmille ja organisaatioille.[[38]](#footnote-38) Käytännössä ainakin aktiivisesti toimintaa osallistuvien henkilöiden joukko vaikuttaa paljon pienemmältä. Sveitsiläinen Luzerner Zeitung -sanomalehti julkaisi verkkosivuillaan 10.4.2017 uutisen Sveitsissä asuvasta iranilaisaktivistista Mahdi Rezaei-Tazikista, joka kertoo osallistuvansa ISDP:n toimintaan. Artikkelissa kuvaillaan ISDP:tä ”vuosi sitten perustettuna sekulaaria diskurssia levittävänä kansainvälisenä liikkeenä”, jonka noin 30 aktiivista jäsentä eri puolilla maailmaa työskentelevät pääasiassa internetin välityksellä ylläpitääkseen yhteyttä Iranissa asuvien iranilaisten kanssa.[[39]](#footnote-39)

Liikkeen medianäkyvyys on hyvin rajallinen, mutta tilaisuuden tullen ISDM ja sen yhteydessä toimivat tahot vaikuttaisivat pyrkivän tekemään yhteistyötä muiden maanpaossa toimivien oppositioryhmien kanssa ja tuomaan näkemyksiään esille myös mediassa:

* 24.9.2018 britannialaisen Iran International -televisiokanavan verkkosivuilla julkaistiin uutinen, joka käsitteli Saksassa pidettyä ”kuudetta iranilaista sekulaaridemokraattista kongressia”. Uutisen mukaan kongressissa keskusteltiin muun muassa perustuslaillisesta komiteasta ja siitä, miten Iranin islamilainen tasavalta voitaisiin korvata. Artikkelissa siteerattiin ”Iranin sekulaaridemokraattisen puolueen pääsihteeriä” (eng. secretary-general of the Secular Democratic Party of Iran) Esmail Noorialaa sekä ”Sekulaaridemokraattisen liikkeen keskusneuvoston” eli Mehestanin jäsentä (eng. member of the Central Council of the Secular Democratic Movement) Hassan Etemadia. Etemadin mukaan sekulaaridemokraattisten kongressien tavoitteena on ollut ratkaista erimielisyyksiä [iranilaisten] oppositioryhmien välillä. Artikkelin mukaan kongressiin osallistui myös Iranin perustuslaillisen puolueen (eng. Iranian Constitutional Party) jäseniä.[[40]](#footnote-40)
* 2.2.2019 englanninkielisen puolalaisen televisiokanavan TVP Worldin verkkosivuilla julkaistussa uutisessa kerrottiin, että joukko Iranilaisia oppositio-organisaatioita mukaan lukien ”Council of Iranian Secular Democratic Movement” ja ”Secular Democratic Party of Iran” oli pyytänyt päästä osallistumaan Varsovassa 13.-14.2.2019 järjestettävään Lähi-itää käsittelevään huippukokoukseen. Uutisen mukaan pyyntö oli osoitettu sekä Yhdysvaltojen silloiselle ulkoministerille Mike Pompeolle, että Puolan ulkoministeri Jacek Czaputowiczille.[[41]](#footnote-41) (Kirjeen teksti vaikuttaisi olevan luettavissa Secular Democrat Party Iran (SDPI – per. حزب سکولار دمکرات ایران) -nimisen Saksassa toimivan organisaation verkkosivuilla[[42]](#footnote-42).)
* Yhdysvaltalaisen Foundation for Defense of Democracies (FDD) -ajatushautomon julkaisemassa, Iranin monietnisyyttä käsitelleessä artikkelissa käytetään ISDM:ää esimerkkinä maanpaossa toimivasta iranilaisesta oppositioliikkeestä ja viitataan Esmail Noorialan ”head of the Iranian Secular Democracy Movement (Mahestan)” kannanottoon koskien vähemmistökielten opetusta Iranissa. Artikkelin mukaan Email Nooriala kertoo puolueensa uskovan, että opetus oppilaan äidinkielellä on hyväksyttävää, ja että yksilöiden tulisi voida perustaa, rahoittaa ja ylläpitää yksityiskouluja äidinkielellään.[[43]](#footnote-43)
* 11.5.2021 Esmail Nooriala osallistui ISDP:n edustajana iranilaisen opposition ”huippukokoukseen” otsikolla ”No to the Islamic Republic, Yes to National Solidarity, Vote by Boycotting!”. Iranilais-amerikkalaisen National Union for Democracy in Iran -järjestön (NUDFI) verkkosivuilla julkaistun uutisen mukaan kokous lähetettiin reaaliajassa ”kymmenien miljoonien iranilaisten koteihin” Iran Internationalin, BBC:n persiankielisen palvelun ja lukuisien muiden radio- ja televisiopalveluiden välityksellä. NUDFI:n mukaan viikko ennen Iranin vaaleja järjestettyyn tilaisuuteen osallistui puhujia sekä Iranin sisältä että sen ulkopuolelta.[[44]](#footnote-44)
* 4.8.2021 Yhdysvaltain kongressin rahoittama Radio Farda ja Yhdysvaltain liittovaltionhallinnon rahoittama Voice of America (VOA) kertoivat, että 13 iranilaista oppositio-organisaatiota oli julistanut tukensa iranilaisille mielenosoittajille ja ilmoittanut aikomuksensa tehdä järjestelmällistä yhteistyötä keskenään. Näiden 13 organisaation joukkoon ilmoitettiin kuuluvan sekä ISDM että ISDP.[[45]](#footnote-45) Radio Fardan mukaan julistus seurasi iranilaisen Khuzestanin provinssin vesipulan synnyttämiä mielenosoituksia ja Iranin turvallisuuspalveluiden väkivaltaista pyrkimystä tukahduttaa kyseiset mielenosoitukset[[46]](#footnote-46).
* Kayhan Life -verkkomedian mainitsee ISDM:n ja ISDP:n kahtena yhdestätoista iranilaisesta oppositioryhmästä, jotka olivat allekirjoittaneet kirjeen Britannian, Ranskan ja Saksan johtajille, vaatien, että nämä luopuisivat neuvotteluista Iranin kanssa[[47]](#footnote-47). ISDM:n ylläpitämä englanninkielinen verkkosivusto uudelleen julkaisi asiaa käsittelevän Iran Internationalin uutisen 21.2.2022 ilman suoraa viittausta ISDM:n tai ISDP:n rooliin kirjeessä.[[48]](#footnote-48)

## 5. Mikä on liikkeeseen liittyvä Mehestan?

Kuten edellä on todettu, Mehestan on ISDM:n piirissä vuonna 2017 perustettu pysyvä poliittinen foorumi – eräänlainen parlamentti – jonka tarkoitus on työskennellä liikkeen tavoitteiden toteuttamiseksi. Mehestanin Facebook-sivuilla Mehestania kuvaillaan yksinkertaisesti ISDM:n ”parlamenttina” (per. مجلس شورا)[[49]](#footnote-49). Mehestan järjestää säännöllisiä kokouksia verkon välityksellä ja sillä on oma, eri toimielimistä koostuva sisäinen organisaationsa. Mehestanin jäsenet mainitaan allekirjoittajina liikkeen viimeaikaisissa kannanotoissa ja julistuksissa. Esimerkiksi 16.1.2021 päivätyssä tekstissä, ISDM:n Mehestanin jäsenet ilmaisevat joukon näkemyksiä siitä, miten Iranin poliittista järjestelmää tulisi uudistaa[[50]](#footnote-50).

ISDM:n sivuilla kuvaillaan Mehestanin perustamisen historiaa. 29.10.2017, ISDM:n viidennessä vuosikongressissa järjestelykomitean edustaja esitti pysyvän järjestön perustamista, joka maanpaossa toimivan liikkeen parlamenttina tekisi työtä demokraattisen ja sekulaarin vaihtoehdon edestä. Järjestön nimeksi ehdotettiin Mehestania. Jäsenhakemusten vastaanottaminen aloitettiin välittömästi ja Mehestanin ensimmäinen tapaaminen pidettiin 9.12.2017. Kokouksessa päätettiin, että Mehestan jatkaa rekrytointia persialaisen kalenterin vuoden 1397 Nawroziin (eli maaliskuuhun 2018) asti ja ilmoittaa virallisesti olemassaolostaan tuolloin. Samaan aikaan valittiin väliaikainen johtokunta hoitamaan asioita kyseiseen päivään saakka, jonka jäseninä olivat tohtori Nayreh Ansari ja herrat Jamshid Ariadad, Milad Aghaei, Hassan Etemadi, Hassan Daneshvar, Arman Najm, Esmail Nooriala ja Manouchehr Yazdian.[[51]](#footnote-51)

Iranissa vuoden 2017 lopulla syttyneiden mielenosoitusten vuoksi Mehestanin olemassa olon julkistamista päätettiin kuitenkin aikaistaa. 6.1.2018 pidettiin Mehestanin perustuskokous, jossa jäsenyyttä hakeneet henkilöt tunnustettiin Mehestanin perustajajäseniksi. Samana päivänä aloitettiin myös perustajien yleiskokous, jota jatkettiin vielä seuraavana päivänä 7.1.2018. Tuolloin hyväksyttiin Mehestanin määritelmä, tavoitteet ja organisaatio sekä valittiin Mehestanille pysyvä johtokunta (per. هيئت اجرائی دائم). Pysyvän johtokunnan jäseniksi valittiin Nayreh Ansari, Shirin Esfandarmaz, Mahnoosh Eshaghi, Milad Aghaei, Helmand Arbabi, Hassan Etemadi, Hassan Daneshvar, Arash Sarhadi, Mohammad Farsi, Mehdi Mofakhmi, Arman Najm, Esmail Nooriala ja Manouchehr Yazdian.[[52]](#footnote-52)

Mehestanin pysyvän johtokunnan ensimmäinen kokous pidettiin 9.1.2018. Kokouksessa päätettiin, että Mehestanille valitaan jatkossa uusi johtokunta vuosittain vuoden alussa pidettävässä Mehestanin yleiskokouksessa, jonka jälkeen johtokunta jakaa omassa äänestyksessään johtokunnan sisäiset roolit. Kokouksessa valittiin johtokunnan vastuutehtäviin seuraavat henkilöt:

* Johtokunnan puheenjohtaja: Mehdi Mofakhmi
* Varapuheenjohtaja: Arash Sarhadi
* Hallinnollisten ja teknisten asioiden sekä sosiaalisen median vastuuhenkilö: Milad Aghaei yhteistyössä Mahnoosh Eshaghin kanssa.
* Rahallinen tukija ja PR-vastaava Esmail Nooriala.

Ensimmäinen Mehestanin yleiskokous pidettiin 14.1.2018.[[53]](#footnote-53)

Mehestanin 28.10.2018 hyväksytyissä säännöissä määritellään Mehestanin toiminnalle seuraavat tavoitteet:

* Sekulaaridemokraattisen hallinnon perustaminen Iraniin.
* Iranin nykyhallinnon kaataminen.
* Sekulaaridemokraattinen vaihtoehdon luominen Iranin nykyhallinnolle tuomalla yhteen [opposition] sekulaaridemokraattiset toimijat.
* Sekulaaridemokraattien valmistaminen osallistumaan varjohallituksen muodostamiseen ennen Iranin nykyhallinnon kaatumista, sekä väliaikaishallinnon ja perustuslakia valmistelevan kansalliskokouksen muodostamiseen sen jälkeen.[[54]](#footnote-54)

Näiden tavoitteiden saavuttamiseksi Mehestanille määritellään tehtäviksi muun muassa valmistella asiakirjoja, jotka määrittelevät sekulaaridemokraattisen liikkeen kannat ja odotukset Iranin tulevaa hallitusta kohtaan, osallistua taisteluun Iranin nykyhallintoa vastaan joko suoraan tai yhteistyössä muiden saman mielisten tahojen kanssa sekä tuoda esille sekulaaridemokraattisia arvoja ja normeja.[[55]](#footnote-55)

## 6. Onko liikkeellä naisten osasto? Millaista toimintaa sillä on?

Kyselyvastauksen laatimisen puitteissa ei löytynyt viitteitä siitä, että ISDM:n tai siihen kytkeytyvien organisaatioiden yhteydessä toimisi erillistä naisten osastoa.

## 7. Onko liikkeen jäseniin tai heidän perheenjäseniinsä kohdistunut oikeudenloukkauksia, pidätyksiä tai muuta viranomaismielenkiintoa Iranissa?

Mielipiteen-, ilmaisun-, ja kokoontumisvapautta rajoitetaan Iranissa voimakkaasti. Islamilaisten arvojen ja hallinnon arvostelu julkisesti on kielletty ja siihen puututaan raskaalla kädellä niin turvallisuuspalveluiden kuin oikeusviranomaistenkin taholta[[56]](#footnote-56). Pelkästään vuonna 2021 Iranin viranomaisten raportoidaan pidättäneen mielivaltaisesti satoja mielenosoittajia, hallinnon vastustajia ja aktivisteja sekä tuominneen useita heistä vankila- ja raipparangaistuksiin[[57]](#footnote-57). Ottaen huomioon, että ISDM:n ja siihen kytkeytyvien tahojen tavoitteena on Iranin nykyhallinnon kaataminen, on kohtuullista olettaa, että Iranin viranomaiset suhtautuvat ISDM:ään ja muihin sen kaltaisiin toimijoihin kielteisesti.

Kyselyvastauksen laatimisen puitteissa konsultoiduista lähteistä ei kuitenkaan löytynyt mainintoja ISDM:n tai ISDP:n jäseniin tai heidän perheenjäseniinsä kohdistuneista oikeudenloukkauksista, pidätyksistä tai muusta viranomaismielenkiinnosta Iranissa tai Iranin ulkopuolella nimenomaan ISDM:n tai ISDP:n jäsenyyden perusteella.

## Lähteet

Amnesty International 7.4.2021. *Amnesty International Report 2020/21; The State of the World's Human Rights; Iran 2020*. <https://www.amnesty.org/en/location/middle-east-and-north-africa/iran/report-iran/> (käyty 25.3.2022).

DW (Deutsche Welle) 23.9.2019. *اعلام موجودیت "شورای مدیریت گذار" برای "گذار از جمهوری اسلامی" (Google Kääntäjä: Announcing the existence of a "Transition Management Council" for the "Transition from the Islamic Republic")*. <https://www.dw.com/fa-ir/%D8%A7%D8%B9%D9%84%D8%A7%D9%85-%D9%85%D9%88%D8%AC%D9%88%D8%AF%DB%8C%D8%AA-%D8%B4%D9%88%D8%B1%D8%A7%DB%8C-%D9%85%D8%AF%DB%8C%D8%B1%DB%8C%D8%AA-%DA%AF%D8%B0%D8%A7%D8%B1-%D8%A8%D8%B1%D8%A7%DB%8C-%DA%AF%D8%B0%D8%A7%D8%B1-%D8%A7%D8%B2-%D8%AC%D9%85%D9%87%D9%88%D8%B1%DB%8C-%D8%A7%D8%B3%D9%84%D8%A7%D9%85%DB%8C/a-50548830> (käyty 25.3.2022).

Nooriala, Esmail [päiväämätön]. Henkilökohtainen kotisivu. <http://www.puyeshgaraan.com/Nooriala.htm> (käyty 25.3.2022).

FDD (Foundation for Defense of Democracies) / Brenda Shaffer 28.4.2021. *Iran Is More Than Persia.* <https://www.fdd.org/analysis/2021/04/28/iran-is-more-than-persia/> (käyty 25.3.2022).

Freedom House 28.2.2022. *Freedom in the World 2022 – Iran*. <https://freedomhouse.org/country/iran/freedom-world/2022> (käyty 25.3.2022).

Ghandchi, Sam 28.4.2017. *A Few Words about Iranian Secular Democratic Party-Futurist*. <http://www.ghandchi.com/1408-iranian-secular-democratic-party-futurist-english.htm> (käyty 25.3.2022).

Giti-Madaari / Manouchehr Yazdian 30.7.2019. *گزارشی از گردش کار در »حزب سکوالر دموکرات ایرانیان« (Google Kääntäjä: Raportti "Iranin Sekulaaridemokraattisen puolueen” työnkulusta)*. <https://isdparty.com/wp-content/uploads/2019/07/Gitimadari-N7.pdf> (käyty 25.3.2022).

HRW (Human Rights Watch) 13.1.2022. *World Report 2022 – Iran*. (käyty 25.3.2022).

Iranische Säkular Demokraten Hannover [Facebook] [päiväämätön]. <https://www.facebook.com/ISDH.IranischeSaekularDemokratenHannover> (käyty 25.3.2022).

Iran International 24.9.2018. *The Secular Democratic Congress Discussions about Replacing the Islamic Republic*. <https://old.iranintl.com/en/iran/secular-democratic-congress-discussions-about-replacing-islamic-republic> (käyty 25.3.2022).

ISDM (Iranian Secular Democracy Movement)

[päiväämätön]a. *About Us*. <https://iransecularism.com/home/about-us/> (käyty 25.3.2022).

[päiväämätön]b. *Mehestan*. <http://isdmovement.com/Mehestan.htm> (käyty 25.3.2022).

[päiväämätön]c. *The Annual Congress of Iranian Secular Democrats*. <http://isdmovement.com/2018/6th-Congress/Pages/English-section.htm> (käyty 25.3.2022).

[päiväämätön]d. تاريخچهء تأسيس مهستان و گزارش پيشرفت کارها *(Google Kääntäjä: Mehestanin perustamisen historia ja edistymisraportti)*. <http://isdmovement.com/Mehestan/History.htm> (käyty 25.3.2022).

[päiväämätön]e. *جنبش سکولار دموکراسی ايران؛ مقدمات و تدارکات (Google Kääntäjä: Iranin maallinen demokratialiike; Valmistelut ja logistiikka)*. <http://isdmovement.com/movement.docs.doc/01.Introduction.htm> (käyty 25.3.2022).

[päiväämätön]f. *اطلاعات راجع به مهستان و برنامه های يکشنبه اش (Google Kääntäjä: Tietoa Mahestanista ja sen sunnuntaiohjelmista)*. <http://isdmovement.com/Mehestan/Weekly-Meetings/Mehestan-Meetings-Info.htm> (käyty 25.3.2022).

[päiväämätön]g. *بنيادنامهء «مهستان جنبش سکولار دموکراسی ايران» (Google Kääntäjä: Iranin Sekulaaridemokraattisen liikkeen Mehestanin peruskirja)*. <http://isdmovement.com/Mehestan/Membership-and-form.htm> (käyty 25.3.2022).

[päiväämätön]h. *راه های تماس با کميتهء برگزاری کنگره ها (Google Kääntäjä: Tapoja ottaa yhteyttä kongressivaliokuntaan)*. <http://isdmovement.com/2018/6th-Congress/Pages/Contact.htm> (käyty 25.3.2022).

[päiväämätön]i. *نهادها و چارت سازمانی مهستان جنبش (Google Kääntäjä: Liikkeen Mehestanin toimielimet ja organisaatiokaavio)*. <http://isdmovement.com/Mehestan/Mehestan-First-draft.htm> (käyty 25.3.2022).

[päiväämätön]j. *هزينه های برگزاری اين کنگره ها را (Google Kääntäjä: Näiden kongressien pitämisen kustannukset)*. <http://isdmovement.com/2018/6th-Congress/Pages/P-L.htm> (käyty 25.3.2022).

19.5.2013. *پيمان نامهء عصر نو (Google Kääntäjä: Uuden ajan sopimus)*. <http://isdmovement.com/movement.docs.doc/02.Peiman-Naameh.htm> (käyty 25.3.2022).

31.12.2020. *On Annual Conference of Iranian Secular Democrats*. <https://iransecularism.com/on-annual-conference-of-iranian-secular-democrats/> (käyty 25.3.2022).

16.1.2021. *A Universal Covenant for Iranians To dismantle the present system of repression*. <https://iransecularism.com/a-universal-covenant-for-iranians-to-dismantle-the-present-system-of-repression/> (käyty 25.3.2022).

21.2.2022. *Iranian Opposition Groups Call On Europeans To Stop Talks With Tehran*. <https://iransecularism.com/iranian-opposition-groups-call-on-europeans-to-stop-talks-with-tehran/> (käyty 25.3.2022).

ISDP (Iranian Secular Democratic Party)

[päiväämätön]. Puolueen kotisivujen etusivu. <https://isdparty.com/> (käyty 25.3.2022).

/ Manouchehr Yazdian 6.5.2019. *روند سازمان‌یابی سکولار دموکرات‌ها​ (Google translate: The process of organizing secular democrats)*. <https://isdparty.com/?p=379> (käyty 25.3.2022).

26.9.2020. *بنیادنامهٔ حزب سکولار دموکرات ایرانیان (Google Kääntäjä: Iranin sekulaaridemokraattisen puolueen peruskirja)*. <https://isdparty.com/?p=1124> (käyty 25.3.2022).

29.9.2021. *مرامنامهٔ حزب سکولار دموکرات ایرانیان (Google Kääntäjä: Iranin Sekulaaridemokraattisen puolueen ideoologia)*. <https://isdparty.com/?p=1130> (käyty 25.3.2022).

4.10.2021. *ششمین کنگرهٔ سالانهٔ حزب سکولار دموکرات ایرانیان برگزار شد (Google Kääntäjä: Iranin maallisen demokraattisen puolueen kuudes vuosikongressi pidettiin)* <https://isdparty.com/?p=964> (käyty 25.3.2022).

Ganjineh [päiväämätön]. *«گنجینه» و راهنما یش (Google Kääntäjä: “Treasure” and its guide)*. <https://isdpdirectory.com/?page_id=2> (käyty 25.3.2022).

Luzerner Zeitung 10.4.2017. *IRAN: Opposition aus dem Luzerner Exil*. <https://www.luzernerzeitung.ch/zentralschweiz/luzern/iran-opposition-aus-dem-luzerner-exil-ld.96931> (käyty 25.3.2022).

Mehestan [Facebook] [päiväämätön]. <https://www.facebook.com/Mehestan/> (käyty 25.3.2022).

NUDFI (National Union for Democracy in Iran) 17.5.2021. *Historic Summit of Iranian Opposition*. <https://nufdiran.org/press/press-release/historic-summit-of-iranian-opposition/> (käyty 25.3.2022).

Kayhan Life 23.2.2022. *Iranian Opposition Groups Urge UK, France, Germany to Support the Iranian People*. <https://kayhanlife.com/news/iran/iranian-opposition-groups-urge-uk-france-germany-to-support-the-iranian-people/> (käyty 25.3.2022).

OFPRA (L’Office français de protection des réfugiés et apatrides) 27.9.2019. *Le Mouvement démocratique laïque iranien et le Parti démocratique laïque iranien*. <https://www.ofpra.gouv.fr/sites/default/files/atoms/files/1909_irn_le_mouvement_democratique_laique_0.pdf> (käyty 25.3.2022).

Radio Farda 4.8.2021. *سیزده تشکل سیاسی ایرانی از قصد خود برای «هماهنگی سازمان‌یافته» خبر دادند* *(Google Kääntäjä: Thirteen Iranian political organizations announced their intention for "organized coordination"*). <https://www.radiofarda.com/a/declaration-of-support-of-thirteen-political-organizations-for-the-will-of-the-iranian-people-to-overthrow-the-islamic-republic/31393565.html> (käyty 25.3.2022).

SDPI (Secular Democrat Party Iran) 30.1.2019. نامه 12 گروه ازمخالفین سیاسی رژیم جمهوری اسلامی اشغالگران ایران به برگزارکنندگان کنفرانس ورشو و ترجمه آن نامه بفارسی (Google translate: Letter from 12 groups of political opponents of the Islamic Republic of Iran to the organizers of the Warsaw Conference and its translation into Persian). <https://seculardemocrat.org/?p=2880> (käyty 25.3.2022).

TVP 2.2.2019. *Iran’s opposition wants to join Middle East summit*. <https://tvpworld.com/41141272/irans-opposition-wants-to-join-middle-east-summit> (käyty 25.3.2022).

VOA (Voice of America) 4.8.2021. *سیزده تشکل اپوزیسیون ایرانی می‌گویند همکاری با یکدیگر را سازمان‌یافته می‌کنند* *(Google Kääntäjä: Thirteen Iranian opposition organizations say they are organizing cooperation with each other)*. <https://ir.voanews.com/a/persiannewsiran_statement-organizations-opposition-islamic-republic-iran/6129361.html> (käyty 25.3.2022).

Yazdian, Manouchehr 1.7.2019. *ضرورت تشکیل هسته های مخفی سکولار دموکرات در کشور (بخش دوم) (Google Kääntäjä: Tarve muodostaa salaisia sekulaaridemokraattisia ytimiä maahan (Osa kaksi))*. <https://news.isdparty.com/%d8%b6%d8%b1%d9%88%d8%b1%d8%aa-%d8%aa%d8%b4%da%a9%db%8c%d9%84-%d9%87%d8%b3%d8%aa%d9%87-%d9%87%d8%a7%db%8c-%d9%85%d8%ae%d9%81%db%8c-%d8%b3%da%a9%d9%88%d9%84%d8%a7%d8%b1-%d8%af%d9%85%d9%88%da%a9%d8%b1/> (käyty 25.3.2022).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. ISDM [päiväämätön]a. [↑](#footnote-ref-1)
2. ISDM [päiväämätön]c. [↑](#footnote-ref-2)
3. OFPRA 27.9.2019. [↑](#footnote-ref-3)
4. ISDM [päiväämätön]e. [↑](#footnote-ref-4)
5. ISDM 19.5.2013. [↑](#footnote-ref-5)
6. ISDM [päiväämätön]f. [↑](#footnote-ref-6)
7. ISDM [päiväämätön]c; ISDM [päiväämätön]g. [↑](#footnote-ref-7)
8. Nooriala [päiväämätön]. [↑](#footnote-ref-8)
9. ISDM [päiväämätön]e. [↑](#footnote-ref-9)
10. ISDM [päiväämätön]h. [↑](#footnote-ref-10)
11. ISDP / Manouchehr Yazdian 6.5.2019. [↑](#footnote-ref-11)
12. ISDM [päiväämätön]c. [↑](#footnote-ref-12)
13. ISDM [päiväämätön]g. [↑](#footnote-ref-13)
14. ISDM [päiväämätön]b. [↑](#footnote-ref-14)
15. ISDM [päiväämätön]i. [↑](#footnote-ref-15)
16. ISDM [päiväämätön]g. [↑](#footnote-ref-16)
17. ISDM [päiväämätön]i. [↑](#footnote-ref-17)
18. ISDM [päiväämätön]g. [↑](#footnote-ref-18)
19. ISDM [päiväämätön]i. [↑](#footnote-ref-19)
20. Ghandchi 28.4.2017; ISDP / Manouchehr Yazdian 6.5.2019. [↑](#footnote-ref-20)
21. ISDP 26.9.2020. [↑](#footnote-ref-21)
22. ISDP / Manouchehr Yazdian 6.5.2019. [↑](#footnote-ref-22)
23. ISDP [päiväämätön]. [↑](#footnote-ref-23)
24. ISDP / Manouchehr Yazdian 6.5.2019. [↑](#footnote-ref-24)
25. ISDP [päiväämätön] [↑](#footnote-ref-25)
26. ISDP 26.9.2020. [↑](#footnote-ref-26)
27. ISDP 29.9.2021. [↑](#footnote-ref-27)
28. ISDP 4.10.2021. [↑](#footnote-ref-28)
29. Luettavissa osoitteissa: <https://shirvakhorshid.com/> ja <https://iran-tc.com>. [↑](#footnote-ref-29)
30. DW 23.9.2019. [↑](#footnote-ref-30)
31. Radio Farda 4.8.2021; VOA 4.8.2021. [↑](#footnote-ref-31)
32. Yazdian 1.7.2019. [↑](#footnote-ref-32)
33. Esim. Iran International 24.9.2018; Radio Farda 4.8.2021; VOA 4.8.2021; Kayhan Life 23.2.2022; NUDFI 17.5.2021. [↑](#footnote-ref-33)
34. Luettavissa osoitteessa: <https://isdpdirectory.com>. [↑](#footnote-ref-34)
35. Ganjineh [päiväämätön]. [↑](#footnote-ref-35)
36. Giti-Madaari / Manouchehr Yazdian 30.7.2019, s. 14. [↑](#footnote-ref-36)
37. Luettavissa osoitteessa: <https://iransecularism.com>. [↑](#footnote-ref-37)
38. ISDM 31.12.2020. [↑](#footnote-ref-38)
39. Luzerner Zeitung 10.4.2017. [↑](#footnote-ref-39)
40. Iran International 24.9.2018. [↑](#footnote-ref-40)
41. TVP World 2.2.2019. [↑](#footnote-ref-41)
42. SDPI 30.1.2019. [↑](#footnote-ref-42)
43. FDD / Brenda Shaffer 28.4.2021. [↑](#footnote-ref-43)
44. NUDFI 17.5.2021. [↑](#footnote-ref-44)
45. Radio Farda 4.8.2021; VOA 4.8.2021. [↑](#footnote-ref-45)
46. Radio Farda 4.8.2021. [↑](#footnote-ref-46)
47. Kayhan Life 23.2.2022. [↑](#footnote-ref-47)
48. ISDM 21.2.2022. [↑](#footnote-ref-48)
49. Mehestan [Facebook][päiväämätön]. [↑](#footnote-ref-49)
50. ISDM 16.1.2021. [↑](#footnote-ref-50)
51. ISDM [päiväämätön]d. [↑](#footnote-ref-51)
52. ISDM [päiväämätön]d. [↑](#footnote-ref-52)
53. ISDM [päiväämätön]d. [↑](#footnote-ref-53)
54. ISDM [päiväämätön]g. [↑](#footnote-ref-54)
55. ISDM [päiväämätön]g. [↑](#footnote-ref-55)
56. Esim. Freedom House 28.2.2022; HRW 13.1.2022; Amnesty International 7.4.2021. [↑](#footnote-ref-56)
57. Amnesty International 7.4.2021. [↑](#footnote-ref-57)